Kommissionens forordning (EF) nr. 950/2002

af 3. juni 2002

om ændring af forordning (EF) nr. 560/2002 om indførelse af midlertidige beskyttelsesforanstaltninger mod importen af visse stålprodukter

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 3285/94 af 22. december 1994 om den fælles importordning og om ophævelse af forordning (EF) nr. 518/94(1), senest ændret ved forordning (EF) nr. 2474/2000(2),

under henvisning til Rådets forordning (EF) nr. 519/94 af 7. marts 1994 om den fælles ordning for indførsel fra visse tredjelande og om ophævelse af forordning (EØF) nr. 1765/82, (EØF) nr. 1766/82 og (EØF) nr. 3420/83(3), senest ændret ved forordning (EF) nr. 1138/98(4),

efter konsultationer i det rådgivende udvalg, der er nedsat i henhold til artikel 4 i henholdsvis forordning (EF) nr. 3285/94 og (EF) nr. 519/94, og

ud fra følgende betragtninger:

(1) Kommissionens forordning (EF) nr. 560/2002(5) fastsætter toldkontingenter for visse stålprodukter; ved import herudover skal der betales en tillægstold. Ifølge artikel 3 i nævnte forordning skal toldkontingenterne forvaltes i overensstemmelse med artikel 308a, 308b og 308c i Kommissionens forordning (EØF) nr. 2454/93(6) senest ændret ved forordning (EF) nr. 444/2002(7), hvilket bl.a. medfører, at toldmyndighederne skal kræve sikkerhedsstillelse for at sikre betalingen af toldskyld for disse produkter.

(2) De erfaringer, der er gjort, siden foranstaltningerne er trådt i kraft, tyder på, at dette giver anledning til en unødvendig administrativ byrde i forbindelse med importen af de nævnte produkter, da anvendelsen af toldkontingenterne er i en tidlig fase. Under disse omstændigheder kan kravet om sikkerhedsstillelse også anses for at være i modstrid med foranstaltningernes mål, der er at bevare de hidtidige handelsvilkår inden for toldkontingenterne. Under hensyntagen såvel til behovet for at tilstræbe uhindret adgang til fordelene ved toldkontingenterne som til behovet for at sikre betalingen af toldskyld, der opstår efter opbrugning af toldkontingenterne, finder Kommissionen det ønskeligt at fjerne kravet om, at toldmyndighederne skal kræve sikkerhedsstillelse for de pågældende produkter, indtil 75 % af den oprindelige mængde af de relevante toldkontingenter er blevet opbrugt.

(3) For at nå dette mål er det nødvendigt, at situationen i forbindelse med toldkontingenterne ikke behandles som kritisk i henhold til artikel 308c i forordning (EØF) nr. 2454/93, før 75 % af den oprindelige mængde i det pågældende toldkontingent er blevet opbrugt, hvorved kravet om sikkerhedsstillelse fjernes indtil dette tidspunkt -

UDSTEDT FØLGENDE FORORDNING:

Artikel 1

I artikel 3 i forordning (EF) nr. 560/2002 foretages følgende ændringer:

1) Før andet punktum indsættes følgende: "For så vidt angår artikel 248 i forordning (EØF) nr. 2454/93 anses situationen i forbindelse med hvert toldkontingent dog for ikke at være kritisk i henhold til artikel 308c i nævnte forordning, før 75 % af den oprindelige mængde i det pågældende toldkontingent er blevet opbrugt."

2) I andet punktum ændres udtrykket "Dette kan" til "Denne bestemmelse kan".

Artikel 2

Denne forordning træder i kraft dagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 3. juni 2002.

På Kommissionens vegne

Pascal Lamy

Medlem af Kommissionen

(1) EFT L 349 af 31.12.1994, s. 53.

(2) EFT L 286 af 11.11.2000, s. 1.

(3) EFT L 67 af 10.3.1994, s. 89.

(4) EFT L 159 af 3.6.1998, s. 1.

(5) EFT L 85 af 28.3.2002, s. 1.

(6) EFT L 253 af 11.10.1993, s. 1.

(7) EFT L 68 af 12.3.2002, s. 11.